Gátlisti fyrir kennara vegna blindra og sjónskertra nemenda í háskólanámi

Þegar blindur eða sjónskertur nemandi er skráður í námskeið þarf kennari að huga að ýmsu er varðar aðgengi að námsefni. Með tiltölulega lítilli fyrirhöfn er hægt uppfylla nokkur mikilvæg skilyrði:

* Því fyrr sem kennsluáætlun (námstilhögun og lesefni) er tilbúin, því betra er það fyrir þá nemendur sem fá aðlögun á námsefni hjá Þjónustu- og þekkingarmiðstöð. Þá eru meiri líkur á að efnið sé tilbúið í tæka tíð.
* Tilfallandi skjöl (s.s. kennsluáætlun og verkefnalýsingar) ættu að vera send út á Word þegar blindur nemandi er skráður í námskeið. Þá er hægt að nota talgervil til þess að lesa skjölin.
* Almennt er ákjósanlegt að kennarar noti rafrænt námsefni eins og hægt er. Aðgengi að því er betra fyrir nemendur, hvort sem þeir eru blindir, sjónskertir eða ekki. Rafrænt námsefni gagnast sjónskertum og lesblindum sérstaklega vel, þar sem hægt er að stækka lesflötinn og lita hann.
* Nauðsynlegt er að skannað efni sé eins skýrt og mögulegt er. Passa þarf að engir skuggar séu í skjalinu og að allur lesflöturinn sé til staðar. Ef þetta er ekki gert er erfitt og jafnvel ómögulegt að aðlaga efnið.
* Glærur þurfa að vera með greinilegan contrast. Best er að nota hvítan flöt með svörtu letri og þá skal letrið vera einfalt (við mælum með Tahoma eða Verdana) og ekki of smátt. Best er að tileinka sér þetta óháð því hvort blindur eða sjónskertur nemandi sé í hópnum.
* Þegar notast er við myndefni á glærum er mikilvægt að gera grein fyrir því með sérstökum myndatexta. Þjónustu- og þekkingarmiðstöð getur ekki úskýrt sérfræðiefni fyrir notendum, kennari verður að ábyrgjast slíkt.